**Udledning af urenset spildevand til Arresø.**

Der er på det sidste, både i TV og i aviser, været stor opmærksomhed på udledning af massive mængder spildevand til Arresø fra kloaksystemet i Hillerød. FAA bragte d. 29. juni en artikel om sagen, hvor problemet blev beskrevet og hvor formanden for miljøudvalget, Louise Colding, havde lejlighed til at udtale sig. Hun var selvfølgelig ikke glad for situationen, og fortæller, at der arbejdes på en løsning. Hun siger samtidig, at det er nødvendigt at udlede forurenet spildevand, idet der ikke er noget alternativ, og at kommunen intet valg har.  
Det er rigtigt, at der i dag ikke er noget alternativ til udledning. Det er dog ikke rigtigt, at kommunen ikke har noget valg. Den kan nemlig beslutte sig for at gøre noget, så overløb undgås. Den kan fx beslutte sig for tvungen separatkloakering alle de steder, hvor der er fælleskloak. Det vil være den langtidsholdbare løsning. Kommunen kan også bygge forsinkelsesbassiner, der er tilstrækkelige store til at rumme det overskydende regnvandsfortyndede spildevand. Næppe den ideelle løsning. Den delvise separering af spildevandet i midtbyen, som udvalgsformanden nævner, vil ikke betyde det helt store for Arresø.

Jørgen Nielsen  
DN-Hillerød